Проект

**Закон**

**за изменение и допълнение на Закона за подпомагане на земеделските производители** (обн., ДВ, бр. 58 от 1998 г.; изм., бр. 79 и 153 от 1998 г., бр. 12, 26, 86 и 113 от 1999 г., бр. 24 от 2000 г., бр. 34 и 41 от 2001 г., бр. 46 и 96 от 2002 г., бр. 18 от 2004 г., бр. 14 и 105 от 2005 г., бр. 18, 30, 34, 59, 80, 96 и 108 от 2006 г., бр. 13, 53 и 59 от 2007 г., бр. 16, 36, 43 и 100 от 2008 г., бр. 12, 32, 82 и 85 от 2009 г., бр. 59 от 2010 г., бр. 8 от 2011 г., бр. 38 от 2012 г., бр. 15, 66, 101 и 109 от 2013 г., бр. 40 и 98 от 2014 г., бр. 12, 61 и 95 от 2015 г., бр. 45, 58 и 61 от 2016 г., бр. 13 и 58 от 2017 г., бр. 2, 18 и 77 от 2018 г., бр. 51 и 98 от 2019 г., бр. 21 и 63 от 2020 г.)

**§** **1.** В чл. 1 се създава т. 8:

„8. създаването и функционирането на информационна система за интегриране на пространствени и регистрови данни.“.

**§** **2.** В чл. 30 се правят следните изменения и допълнения:

1. В ал. 2 се създава т. 6:

 „6. система за електронни услуги.“;

2. В ал. 4, т. 1 се изменя така:

„1. по т. 1, 4, 5 и 6 – от Разплащателната агенция“.

**§** **3.** В чл. 32 се правят следните изменения и допълнения:

1. В ал. 1 накрая се добавя „който се одобрява ежегодно от изпълнителния директор на Държавен фонд „Земеделие“ и се публикува на интернет страниците на Държавен фонд „Земеделие“ и Министерство на земеделието, храните и горите“

2. В ал. 2 накрая се добавя „в индивидуалния си профил в системата по чл. 30, ал. 2, т. 6“;

3. Алинея 5 се изменя така:

(5) Министърът на земеделието, храните и горите определя с наредба условията и реда за подаване на заявления.

**§** **4.** В чл. 33 се правят следните изменения:

1. Алинея 1 се изменя така:

„(1) Системата за идентификация на земеделските парцели е географска информационна система с послойна структура на данните, която се създава въз основа на ортоизображения и действа на ниво референтен парцел - физически блок. Структурата на данните се определя с наредбата по чл. 30, ал. 6.“;

2. Алинея 3 се изменя така:

„(3) В системата за идентификация на земеделските парцели се:

1. създават и поддържат цифрови географски и атрибутивни данни за граници, идентификационни кодове и начин на трайно ползване на физическите блокове;

2. създават и поддържат други цифрови географски и атрибутивни данни за определени територии и площи от страната, които са от значение за администрирането на схеми и мерки за подпомагане;

3. използват цифрови и атрибутивни данни, създавани и актуализирани от други държавни и общински органи, включително и данни за поземлени имоти.“

3. Алинея 4 се изменя така:

„(4) Данните в Системата за идентификация на земеделските парцели се актуализират ежегодно с цел отразяване на реалното състояние и ползване на площите чрез:

1. дешифриране (компютърно подпомогнато разчитане) на актуална цифрова ортофото карта и/или;

2. отразяване на резултати от специализирани теренни проверки на референтни парцели, които се извършват след уведомяване на бенефициентите при условия и по ред, определени с наредбата по чл. 30, ал. 6 и/или;

3. отразяване на резултатите от проверките на място по чл. 37;

4. други източници на ортогонални изображения и цифрови данни за съответната година, до които Министерство на земеделието, храните и горите има достъп и може да използва, при липса на информация по т. 1, 2 и 3.”

**§** **5.** В чл. 33а се правят следните изменения и допълнения:

1. В ал. 2 изречение първо се изменя така: „Данните в Системата за идентификация на земеделските парцели, които се отнасят до физическите блокове и обхвата на специализирания слой „Площи, допустими за подпомагане“ се одобряват със заповед на министъра на земеделието, храните и горите по ред, определен в наредбата по чл. 30, ал. 6.“, а изречение второ се заличава;

2. Алинея 5 се изменя така:

„(5) Обхватът на данни от Системата за идентификация на земеделските парцели за съответната година, които се публикуват на интернет страниците на Министерството на земеделието, храните и горите и на Държавен фонд "Земеделие" се определя с наредбата по чл. 30, ал. 6, като задължително се включват цифрови географски данни за площи, допустими за подпомагане и постоянно затревени площи.“

3. Алинея 6 се изменя така:

„(6) Заповедите на министъра на земеделието, храните и горите, с които се одобряват или изменят окончателните данни за физически блокове и окончателният специализиран слой „Площи, допустими за подпомагане“, подлежат на обжалване пред съответния административен съд по реда на Административнопроцесуалния кодекс.“

**§** **6.** В чл. 33б:

1. Алинея 1 се изменя така:

„(1) Забраняват се разораването, преобразуването и ползването не по предназначение на площите, включени в слой „Постоянно затревени площи“.“;

2. Алинея 4 се изменя така:

„(4) При констатирано по реда на ал. 3 неправомерно разораване, преобразуване или ползване не по предназначение на постоянно затревена площ, включена в слой „Постоянно затревени площи“, министърът на земеделието, храните и горите издава заповед за възстановяване на постоянно затревената площ в 6-месечен срок. Възстановяването се извършва от нарушителя, а когато такъв не е установен, от ползвателя на правно основание на площта или собственик.“

**§ 7.** В чл. 35, ал. 1 след думите „Разплащателна агенция“ се добавя „и на Министерство на земеделието, храните и горите“, а след „информационна система“ се добавя „и системата по чл. 1, т. 8“.

**§** **8.** В чл. 41 се правят следните изменения и допълнения:

1. В ал. 4 изречение трето се заличава.

2. Алинея 5 се изменя така:

„(5) Министерството на земеделието, храните и горите, степенува, обобщава и предава на Разплащателната агенция еднократно или на етапи данни за регистрираните правни основания за ползване на земеделски земи. Не се считат за правно основание за подпомагане:

1. имоти, за които ползвателят има задължения по чл. 34, ал. 6, чл. 37в, ал. 7 за земите по чл. 37в, ал. 3, т. 2 и по чл. 37ж, ал. 12 от Закона за собствеността и ползването на земеделските земи;

2. имоти от държавния поземлен фонд на ползватели, които имат задължения по договори за наем или аренда на земеделски земи от държавния поземлен фонд;

3. частите от имоти, останали извън масивите за ползване по чл. 37в и чл. 37ж от Закона за собствеността и ползването на земеделските земи, освен в случаите, когато за останалата извън масива част от имота е регистрирано правно основание за ползването й по ал. 4 след датата на издаване на заповедта или правното основание за ползването й е на ползвател извън заповедта.“

3. В ал. 6 изречение второ се изменя така: „Когато земеделският стопанин е включил в заявлението си земеделски земи извън площите с правно основание или в размер, надвишаващ регистрираното правно основание за ползване, системата генерира предупреждение за грешка.“, а в изречение трето думите „и/или печат“ се заличават.

**§** **9.** В чл. 43 се правят следните изменения и допълнения:

1. В ал. 1:

а) в т. 2 накрая се добавя „за площите, които не са били обект на проверки по чл. 37, ал. 3 и 4“;

б) създава се т. 4:

„4. заявените за подпомагане площи са оценени като отговарящи на условията за допустимост за подпомагане при проверките, извършвани по чл. 37, ал. 3 и 4.“;

3. В ал. 3:

а) в т. 6 след думите „чл. 33а, ал. 1“ се добавя „за площите, които не са били обект на проверки по чл. 37, ал. 3 и 4“:

б) създава се т. 10:

„10. заявените за подпомагане площи са оценени като неотговарящи на условията за допустимост за подпомагане при проверките, извършвани по чл. 37, ал. 3 и 4.“

**§** **10.** В чл. 47а се правят следните изменения:

1. В ал. 2, думите „до 31 декември 2020 г.“ се заменят с „до 31 декември 2023 г.“;

2. В ал. 3, думите „до 2020 г.“ се заменят с „до 2023 г.“.

**§** **11.** В допълнителни разпоредби в § 1 се правят следните изменения и допълнения:

1. Точка 27 се отменя.

2. Създава се т. 57:

„57. „Други източници на ортогонални изображения и цифрови данни“ са безпилотни летателни системи, предоставящи възможност за дистанционно наблюдение и изследване на земната повърхност (сателитна програма Коперник, безпилотни летателни апарати, Google Earth и др.), както и неманипулируеми геопозиционирани снимки, които предоставят доказателства за състоянието на дадена площ.“

**ЗАКЛЮЧИТЕЛНИ РАЗПОРЕДБИ**

**§ 12.** (1) В срок 5 години, считано от 23.12.2020 г., земите по чл. 19, ал. 1 от Закона за собствеността и ползването на земеделските земи се предоставят от общинските съвети само при условията на § 27, ал. 2 от преходните и заключителните разпоредби на Закона за изменение и допълнение на Закона за собствеността и ползуването на земеделските земи (ДВ, бр. 62 от 2010 г.), както и за:

1. изпълнение на обекти от техническата инфраструктура, за изпълнение на дейности по предоставени права по Закона за подземните богатства и на други проекти, за които съгласно закон се допуска принудително отчуждаване;

2. създаване на нови или разширяване строителните граници на съществуващи урбанизирани територии (населени места и селищни образувания);

3. изпълнение на проекти за уедряване на земеделски земи за землищата на общината по чл. 37е и 37з от Закона за собствеността и ползването на земеделските земи;

4. инвестиционни проекти, получили сертификат за инвестиции клас А по Закона за насърчаване на инвестициите, когато това е заявено при сертифицирането на проекта;

5. енергийни обекти по смисъла на § 1, т. 23 от допълнителните разпоредби на Закона за енергетиката.

(2) Разпоредителните сделки със земите по ал. 1 могат да се извършват по решение на общинския съвет, прието с мнозинство две трети от общия брой на съветниците, като:

1. в случаите по ал. 1, т. 2, когато това е предвидено с влязъл в сила общ устройствен план за съответната територия на общината;

2. в случаите по ал. 1, т. 4 и 5, когато са изчерпани земите от общинския поземлен фонд на територията на общината;

(3) За енергийни обекти по ал. 1, т. 5, когато не са изчерпани земите от общинския поземлен фонд, разпоредителни сделки със земите по ал. 1 могат да се извършват след решение на общинския съвет, прието с мнозинство две трети от общия брой на съветниците и предоставяне на равностоен имот от общинския поземлен фонд по оценка, изготвена от независим оценител по реда на наредбата по чл. 36, ал. 2 от Закона за собствеността и ползването на земеделските земи.

(4) В срока по ал. 1 земите по чл. 19, ал. 1 от Закона за собствеността и ползването на земеделските земи не могат да бъдат предмет на други разпоредителни сделки, извън посочените в ал. 1.

**§ 13.** Законът влиза в сила от деня на обнародването му в „Държавен вестник“, с изключение на § 12, който влиза в сила от 23.12.2020 година

Законът е приет от 44-ото Народно събрание на ……………..…...... г. и е подпечатан с официалния печат на Народното събрание.